Наидэрэ Раксанэрэ хъарзынэу зыкъагъэлъагъуэ
«IэщIагъэлI ныбжьыщIэхэр» (WorldskillsRussia) VII Лъэпкъ чемпионатым и кIэух Iыхьэм нэсахэм я зэпеуэ мэкъуауэгъуэм и 1 — 2-хэм Къэзан щекIуэкIащ. Ди республикэм щыщу абы хэтащ Промышленность псынщIэм и колледжым, Налшык дэтым, и студентхэу Iэпщацэ Наидэрэ Ныр Раксанэрэ.
Ныр Раксанэ Мыгъэрей WorldskillsRussia зэпеуэм цIыху куэд хэтащ. Псори зэгъусэу къапщтэмэ, абы кърихьэлIащ зи ныбжьыр илъэс 12 — 16 хъу школакIуэхэм къыщыщIэдзауэ, илъэс 50-м нэса балигъхэмкIэ иухыжу цIыху минрэ щитхум щIигъу. НыбжьыщIэхэр зэпеуащ чемпионатым щыубзыхуа унэтIыныгъэ 48-кIэ. Нэхъыжьхэм я зэфIэкIхэр щагъэлъэгъуащ унэтIыныгъэ 26-м. Зэпеуэхэр зытещIыхьахэм ящыщщ ухуэныгъэр, хъыбарегъащIэ, коммуникацэ IэнатIэхэр, творчествэмрэ дизайнымрэ, инженер технологиехэр, Iуэхутхьэбзэ щыхуащIэ IэнатIэхэр, егъэджэныгъэ-гъэсэныгъэр, транспортымрэ логистикэмрэ. Iыхьэ щхьэхуэу къыхэгъэбелджылыкIат Future Skills (къэкIуэну зэманым и IэщIагъэхэр) унэтIыныгъэр. Абы тещIыхьауэ щытащ технологие лъагэхэр зи лъабжьэ унэтIыныгъэ 23-рэ.
Ди гуапэ зэрыхъущи, Къэбэрдей-Балъкъэрым икIа пщащэхэм ябгъэдэлъ зэфIэкIыр хъарзынэу къыщагъэлъэгъуащ зэпеуэм. ЩхьэцщIэщэ IэщIагъэм хуеджэ Iэпщацэ Наидэ манекеным и щхьэцыр зэрижьар екIуу къалъытащ. Апхуэдэуи гъэсакIуэ IэщIагъэр къыхэзыха Ныр Раксанэ «Зи школ кIуэ- гъуэ нэмысахэм яхуэгъэза гъэсэныгъэ» унэтIыныгъэмкIэ зэпеуахэм яхэтати, зэхьэзэхуэм къапигъэтIылъ къалэнхэм пэлъэщащ.
Урысей Федерацэм щыщ IэщIагъэлI ныбжьыщIэхэм ящIыгъуу зэпеуэм хэтащ Австралием, Австрием, Бельгием, Бразилием, Инджылызым, Мэжэрым, Вьетнамым, Германием, Индием, Ираным, Италием, Къэзахъстаным, Китайм, Корее Ипщэм, Лихтенштейным, Мароккэм, Монголием, Норвегием, Польшэм, Португалием, Сингапурым, Тайваным, Франджым, Швейцарием, Эстонием, Японием къикIа ныбжьыщIэхэри.
ЖЫЛАСЭ Маритэ.
